Na temelju članka 60. stavka 1. točke 9. Statuta Grada Zagreba (Službeni glasnik Grada Zagreba 19/99, 19/01, 20/01 - pročišćeni tekst, 10/04, 18/05, 2/06, 18/06, 7/09, 16/09, 25/09, 10/10, 4/13, 24/13, 2/15 i 16/22) i članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15 i 37/21), gradonačelnik Grada Zagreba, ……………………….. 2023. donosi

**PRAVILNIK**

**o financiranju provedbe lovnogospodarskih osnova**

**koje provode udruge ovlaštenici prava lova na području Grada Zagreba**

**Članak 1.**

Ovim se pravilnikom određuju uvjeti i postupak za dodjelu sredstava za financiranje provedbe lovnogospodarskih osnova koje provode udruge ovlaštenici prava lova na području Grada Zagreba.

Financiranje provedbe lovnogospodarskih osnova u skladu je s ciljem i prioritetom definiranim strateškim i planskim dokumentima Grada Zagreba i Republike Hrvatske, a provedbom mjera održivog gospodarenja u lovištima doprinosi se razvoju i unapređenju lovstva i smanjenju šteta od i na divljači.

**Članak 2.**

Ovlaštenik prava lova je udruga koja je stekla pravo lova u lovištima na području Grada Zagreba na temelju Zakona o lovstvu.

Odredbe ovog pravilnika koje se odnose na udruge, na odgovarajući se način primjenjuju i u odnosu na druge pravne osobe, kada su one ovlaštenici prava lova na području Grada Zagreba.

**Članak 3.**

Sredstva za financiranje aktivnosti udruga prema ovom pravilniku, planiraju se u proračunu Grada Zagreba iz sredstava naknade za pravo lova i općih prihoda i primitaka.

Sredstvima naknade za pravo lova financirat će se namjene propisane člankom 31. Zakona o lovstvu (Narodne novine 99/18, 32/19 i 32/20).

Ostalim proračunskim sredstvima financirat će se provedba lovnogospodarskih osnova u dijelu koji se odnosi na provedbu propisanih mjera za sprečavanje šteta od divljači.

**Članak 4.**

Financiranje udruga provodi se na temelju javnog poziva te postupkom dodjele utvrđenim ovim pravilnikom.

Uvjeti javnog poziva su da:

* je udruga ovlaštenik prava lova u lovištima na području Grada Zagreba,
* je udruga upisana u Registar neprofitnih organizacija,
* su osoba/e ovlaštene za zastupanje udruge u mandatu,
* udruga poštuje načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, ima, putem Registra neprofitnih organizacija, javno objavljen godišnji financijski izvještaj ili drugi financijski dokument za godinu koja prethodi objavi javnog poziva,
* udruga uredno ispunjava obveze iz svih prethodno sklopljenih ugovora i zaključaka o financiranju iz proračuna Grada Zagreba,
* se udruga služi pravom lova sukladno ugovoru o zakupu prava lova,
* je udruga u Središnju lovnu evidenciju unijela sve podatke propisane Pravilnikom o središnjoj lovnoj evidenciji,
* udruga uredno plaća doprinose i poreze te druga davanja prema državnom proračunu i proračunu Grada Zagreba,
* se protiv osobe ovlaštene za zastupanje udruge ne vodi kazneni postupak,
* prijava na javni poziv sadrži sve podatke, dokumentaciju i popunjene obrasce određene javnim pozivom.

Dokaze o ispunjavanju uvjeta iz stavka 2. alineja od 1. do 7. ovoga članka pribavlja gradsko upravno tijelo nadležno za lovstvo.

**Članak 5.**

Financijska potpora odobrava se za:

1. razvoj i unapređenja lovstva:

- održavanje lovno-tehničkih objekata,

- nabavu i unos fazanske divljači starosti 16 i više tjedana u skladu s lovnogospodarskom osnovom,

- nabavu i unos zeca običnog u skladu s lovnogospodarskom osnovom,

 - financiranje stručne osobe za provođenje lovnogospodarske osnove;

2. nabavu opreme i materijala za sprečavanje šteta od divljači:

- nabavu tehničke opreme za praćenje i za odbijanje divljači (električni pastiri),

- osiguranje hrane i vode za divljač u lovištu,

 - nabavu repelenata - mehaničkih, elektroničkih i kemijskih zaštitnih sredstava, vidljivih i zvučnih plašila, elektroničkih detektora divljači,

- podizanje poljoprivrednih remiza na površinama unutar lovišta,

- provođenje biosiguronosnih mjera (postavljanje dezinfekcijskih barijera, troškovi odvoza nusproizvoda životinjskog podrijetla otpada, nabavka vapna);

3. smanjenje brojnog stanja divljači:

- smanjenje brojnog stanja divljih svinja u lovištima radi dostizanja biološkog minimuma,

- smanjenje brojnog stanja lisice, čaglja,

- smanjenje brojnog stanja sive vrane i vrane gačac;

4. promidžbu i informiranje u cilju sprječavanja šteta od divljači:

- edukaciju vlasnika i korisnika poljoprivrednog i šumskog zemljišta, vlasnika domaćih životinja i drugih fizičkih i pravnih osoba kojima divljač može prouzročiti štetu, o mjerama, radnjama i zahvatima koje su dužni poduzimati u svrhu zaštite svoje imovine od nastanka šteta od divljači i pružanju pomoći u provedbi istih.

**Članak 6.**

Najviši intenzitet i iznos financijske potpore pojedinačno po aktivnosti iznosi:

a) za aktivnosti iz članka 5. točke 1. ovog pravilnika maksimalni intenzitet potpore iznosi 50% od nabavne cijene unesene divljači ili cijene izvedenih radova s PDV-om,

b) za aktivnosti iz članka 5. točke 2. ovog pravilnika maksimalni intenzitet potpore iznosi 70% stvarno nastalih troškova,

c) za aktivnosti iz članka 5. točke 3. alineje 1. i 2. ovog pravilnika iznos potpore je 12 eura po odstrijeljenoj jedinki,

d) za aktivnosti iz članka 5. točke 3. alineje 3. ovog pravilnika iznos potpore je 1 euro po odstrijeljenoj jedinki,

e) za aktivnost iz članka 5. točke 4. ovog pravilnika iznos potpore je 100% stvarno nastalih troškova.

Iznos potpore iz stavka 1. točke a) ovog članka ne može biti veći od 30% ukupnog iznosa odobrene potpore.

Ukupni iznos potpore za sve aktivnosti iz stavka 1. ovog članka ne može biti veći od 2.000,00 eura po lovištu.

**Članak 7.**

Gradonačelnik Grada Zagreba odlučuje o raspisivanju i objavi javnog poziva ovisno o raspoloživim proračunskim sredstvima.

Tekst javnog poziva s pripadajućim obrascima objavljuje se na web stranici Grada Zagreba (www.zagreb.hr).

Tekst javnog poziva sadržava:

* naziv tijela koje objavljuje javni poziv,
* predmet i trajanje javnog poziva,
* uvjete za dodjelu potpore,
* intenzitet i maksimalni iznos potpore,
* način podnošenja prijave,
* obrasce za podnošenje prijave,
* popis potrebne dokumentacije,
* postupak odobravanja potpore,
* - način objave rezultata javnog poziva.

**Članak 8.**

Gradonačelnik Grada Zagreba imenuje Povjerenstvo za dodjelu potpora za financiranje provedbe lovnogospodarskih osnova (dalje u tekstu: Povjerenstvo) koje ima predsjednika i dva člana koji su službenici upravnog tijela nadležnog za lovstvo.

Zadaće Povjerenstva su:

- razmatranje i utvrđivanje koje prijave ispunjavaju uvjete javnog poziva;

- predlaganje gradonačelniku liste korisnika potpora.

**Članak 9.**

Prijave na natječaj podnose se Povjerenstvu putem Gradskog ureda za gospodarstvo, ekološku održivost i strategijsko planiranje (dalje u tekstu: Ured) na obrascu prijave što će se objaviti na internetskoj stranici Grada Zagreba.

Podnositelj nepotpune i nepravovremene prijave, prijave koja nije podnesena na način utvrđen javnim pozivom i prijave koja ne ispunjava uvjete javnog poziva, bit će o tome pisano obaviješten.

Prijave se odobravaju redoslijedom zaprimanja.

**Članak 10.**

Gradonačelnik Grada Zagreba odlučuje o dodjeli sredstava zaključkom o utvrđivanju liste korisnika potpore za financiranje provedbe lovnogospodarskih osnova na temelju prijedloga Povjerenstva.

Lista korisnika sredstava naknade objavljuje se na web-stranici Grada Zagreba (www.zagreb.hr) i sadrži podatke o korisniku, lovištu u kojem se provodi lovnogospodarska osnova i iznosu sredstava.

**Članak 11.**

Sa svakom udrugom kojoj su odobrena financijska sredstva Grad Zagreb će potpisati ugovor o financiranju najkasnije 30 dana od dana donošenja odluke o dodjeli sredstava.

Ako osoba ovlaštena za zastupanje udruge ne pristupi potpisivanju ugovora o financiranju, odnosno svoj izostanak ne opravda u roku od osam dana od primanja poziva, smatrat će se da je udruga odustala od financiranja.

Ugovorima se uređuje iznos financiranja, model plaćanja, prihvatljive aktivnosti, rokovi provedbe, vrijeme trajanja praćenja provedbe, rokovi i način dostave izvješća, obveza dostavljanja podataka i financijskih i opisnih izvješća vezano uz mjerenje učinkovitosti potpore, sredstva za osiguranje povrata sredstva u slučaju neizvršenog povrata neutrošenih ili nenamjenski utrošenih sredstava, rješavanje sporova i slično.

**Članak 12.**

Odobrene financijske potpore korisnik je dužan utrošiti isključivo za provedbu lovnogospodarskih osnova utvrđenih troškovnikom i ugovorom.

Sredstva se smatraju namjenski utrošenim ako su korištena isključivo za financiranje troškova u realizaciji aktivnosti utvrđenih ugovorom.

Svako odstupanje od troškovnika bez odobrenja Ureda, smatrati će se nenamjenskim trošenjem sredstava.

**Članak 13**.

Potpore se dodjeljuju do iskorištenja sredstava.

Ured će podnijeti Ministarstvu poljoprivrede godišnji izvještaj o utrošenim sredstvima naknade za pravo lova iz članka 3. stavka 2. zaključno s 1. ožujka sljedeće godine.

**Članak 14.**

Ovaj pravilnik stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Gradonačelnik**

**Grada Zagreba**

**Tomislav Tomašević, mag. pol.**